SKRIFTLIG FORESPØRGSEL E-1635/01

af Pere Esteve (ELDR) til Kommissionen

(12. juni 2001)

Om: Køb af fast ejendom på Mallorca

Ifølge de seneste undersøgelser fra Universidad de les Illes Balears ejes over 15 % af jorden på Mallorca af tyskere. I øens nordlige del, Serra de

Tramuntana, når andelen op på 25 %, og i visse kommuner er mere end halvdelen af jorden nu på tyske hænder. Det tyske konsulat på Mallorca anslår, at 90 000 tyskere på nuværende tidspunkt ejer fast ejendom på øen.

Samtidig er boligpriserne på Balearerne alene inden for det seneste år steget med 26,6 %. Balearerne er den autonome region i Spanien, som har haft den voldsomste stigning i boligpriserne.

Kommissionen har for nyligt erkendt, at spørgsmålet om køb af fast ejendom er politisk meget følsomt i flertallet af de lande, der har ansøgt om EU-medlemskab. Den har derfor stillet forslag om at begrænse adgangen til at købe sekundærboliger i en periode på 5 år.

Det blev desuden i sin tid fastslået, i protokol nr. 1 til Maastricht-traktaten, at Danmark kunne opretholde [sin] gældende lovgivning om erhvervelse af ejendomme, der ikke er helårsboliger.

I betragtning af disse fortilfælde i EU-regi og af Balearernes særlige situation med hensyn til erhvervelse af fast ejendom bedes Kommissionen oplyse følgende: Er den orienteret om denne situation? Agter den at træffe foranstaltninger over for Balearernes problem? Hvordan kan det være, at visse områder i Europa skal nyde beskyttelse, samtidig med at en region som Balearerne, der har samme problem, ikke får nogen form for beskyttelse?

Svar afgivet på Kommissionens vegne af Pedro Solbes Mira

(31. juli 2001)

Frie kapitalbevægelser er en grundlæggende ret, som er sikret i henhold til bestemmelserne i EF-traktatens artikel 56-60 (tidligere artikel 73 B-73 G). I artikel 56 knæsættes princippet om fuld liberalisering af kapitalbevægelser mellem medlemsstater, som allerede indført i Rådets direktiv af 24. juni 1988 og gennemførelse af traktatens artikel 67(1).

EF-traktaten definerer ikke selv kapitalbevægelser. Domstolen anvender imidlertid nomenklaturen for kapitalbevægelser i bilaget til ovennævnte direktiv som en vejledende, ikke udtømmende liste over kapitalbevægelser. I nomenklaturen opregnes investeringer i fast ejendom, såvel valutaudlændinges investering i fast ejendom i indlandet som valutaindlændinges investering i fast ejendom i udlandet som en kapitalbevægelseskategori.

EF-borgere kan derfor frit investere i fast ejendom på De Baleariske Øer. En hvilken som helst indskrænkning af sådanne kapitalbevægelser vil udgøre en overtrædelse af EF-traktaten, medmindre den er tilladt i henhold til artikel 57 eller begrundet i hensynet til den offentlige orden, den offentlige sikkerhed og folkesundheden. I henhold til Domstolen skal disse undtagelser imidlertid forstås i deres snævreste betydning, og enhver fortolkning, der grundes på økonomiske betragtninger, er udelukket.

For så vidt angår det ærede medlems sidste spørgsmål, skal Kommissionen minde om, at danske indskrænkninger for erhvervelse af fritidsboliger er den eneste undtagelse, der gælder for en bestemt medlemsstat, fra de frie kapitalbevægelser i Fællesskabet. Protokol nr. 1 om erhvervelse af ejendom i Danmark indgår i EF-traktaten, og der er ingen tidsbegrænsning herfor. En hvilken som helst ændring af denne særbestemmelse vil kræve en ændring af EF-traktaten, som skal vedtages af alle medlemsstaterne, undtagen Danmark, eller et unilateralt dansk afkald på indskrænkningerne.

Med hensyn til ansøgere om unionsmedlemskab er der i forbindelse med tiltrædelsesforhandlingerne indrømmet visse midlertidige undtagelser fra EF-traktaten. Blandt disse er overgangsbestemmelser om fast ejendom (landbrugsjord, skovområder og fritidsboliger). I modsætning til protokol nr. 1 er disse bestemmelser dog midlertidige.

(1) EFT L 178 af 8.7.1988.